將進酒
作者：周密
朝代：宋

paragraphs: 莫舞鬰輪袍，莫酌金叵羅。
四坐一時靜，聽我感慨歌。
君不見滔滔易水咸陽路，漸離擊筑荆卿舞。
酒盃在手醉不成，八創空遶秦宮柱。
又不見睢陽夜戰城欲摧，孤臣駡賊聲如雷。
酒不下咽指流血，白羽空射浮圖迴。
古來志士輕一死，意氣相期每如此。
獨醒自古欲何爲，空留遺恨隨流水。
長歌感慨多愴神，不須聞此眉雙顰。
直須痛飲烏程酒，與君醉倒蘋華春。